Tienjarige glo deur vyf mans verkragArgieffoto ŉ Tienjarige seun is Sondag glo deur vyf mans in Thabong naby Welkom in die Vrystaat verkrag. Sers. Mamello Mokhuoane, woordvoerder van die polisie, het gesê die seun het omstreeks 16:30 saam met sy vriende in ŉ watergat naby die Phumlane-nedersetting geswem toe die voorval plaasgevind het. “Die seuns is na bewering deur vyf onbekende mans genader. Die mans was in komberse geklee en het met honde by hulle gestap,” het Mokhuoane gesê. Die seun se vriende kon daarin slaag om weg te hardloop, maar hy het in die modder vasgesit en kon nie betyds wegkom nie. “Ná die beproewing het die seun van die toneel gevlug en die saak aangemeld. Hy is na ŉ hospitaal gehaas en die polisie is na die toneel ontbied.” Mokhuoane het gesê vyf sake van verkragting word ondersoek. Enigiemand met meer inligting word versoek om kapt. Lebogang Mokhethi by 082 456 3347 te bel.